Folketing
2000-12-13

Jeg kan godt forstå hr. Frank Dahlgaards optagethed af det spørgsmål, for det er jeg også optaget af. Den eneste måde, det spørgsmål kan besvares på, er i virkeligheden at se på: Er der tale om, at vi afgiver suverænitet, eller er der ikke tale om, at vi afgiver suverænitet? Det eneste objektive svar, vi kan få på det, er ved at se på vores grundlov og de bestemmelser, vores grundlov har, og det er præcis det, der er mit grundlag. Så vidt jeg kan vurdere det på nuværende tidspunkt, er der ikke tale om, at Nicetraktaten indebærer suverænitetsafgivelse. Men nu får vi traktatteksterne hjem, og så skal de underkastes en meget grundig vurdering. Det bliver i Justitsministeriet, og jeg regner med, at i løbet af januar-februar måned - jeg kan ikke angive noget bestemt tidspunkt, for der skal være ro til at gennemføre det arbejde grundigt - har vi Justitsministeriets svar, når man har vurderet den endelige juridiske tekst. Til den tid kan jeg så sige: Hvis der er tale om suverænitetsafgivelser i henhold til § 20 i grundloven, skal vi have en folkeafstemning, medmindre der er fem sjettedeles flertal her i salen, og hvis der ikke er tale om suverænitetsafgivelse, skal vi ikke have en folkeafstemning. Min vurdering lige nu er, at det ikke peger i retning af en folkeafstemning.